钦定古今图书集成/明伦汇编/官常典/第378卷 > 贾谊新书 > 司马池
## 钦定古今图书集成/明伦汇编/官常典/第378卷 > 贾谊新书 > 司马池

按《宋史》本传：“池字和中，夏县人。举进士，枢密使曹利
用奏为群牧判官，辞不就，朝廷固授之。利用尝委括
大臣所负进马价，池曰：‘令之不行，由上犯之。公所负
尚多，不先输何以趣他人’？利用惊曰：‘吏绐我已输矣’。
亟命送官，数日而诸负者皆入。利用贬，其党畏罪，从
而毁短者甚众。池独飏言于朝，称利用枉，朝廷卒不”
问。会诏百官转对，池言：“唐制，门下省诏书之出，有不
便者得以封还。今门下虽有封駮之名，而诏书一切
自中书以下，非所以防过举也。”内侍皇甫继明给事
章献太后，阁兼领估马司，自言估马有羡利，乞迁官。
事下群牧司阅，无羡利。继明方用事，自制置使以下
皆欲附会为奏，池独不可。除开封府推官。敕至阁门，
为继明党所沮，罢知耀州。